Só gaan Akademia Afrikaanse universiteitswese versekerPiet le Roux, akademiese hoof van Akademia Foto: Reint Dykema Akademia het Sondag vyf wyses bekend gemaak waarop hy die voortsetting van die Afrikaanse universiteitswese wil verseker. “Die versnelde afskaffing van Afrikaans by tradisioneel Afrikaanse universiteite noodsaak wat NP van Wyk Louw ‘ŉ gemeenskap se waagstuk’ sou genoem het: dat Afrikaanse mense nou sélf die Afrikaanse universiteitswese voortsit,” het Piet le Roux, akademiese hoof van Akademia, gesê. Akademia is ‘n privaat verskaffer van hoër onderwyskwalifikasies in Afrikaans. Dit vorm deel van die Solidariteit Beweging. Volgens Le Roux behels Akademia se vyfpuntplan die volgende: 1. Werkswinkels vir ŉ nuwe residensiële universiteit Akademia hou binne die afsienbare toekoms werkswinkels in Pretoria, Stellenbosch en Bloemfontein om gemeenskapsinsette te bekom en planne te beraam vir ŉ residensiële uitbreiding van Akademia. 2. Uitbreiding van bestaande hoëtegnologie onderrigmodel Akademia se huidige hoëtegnologie-onderrigmodel word uitgebrei met verskeie nuwe studiesentrums landswyd, en oor die volgende drie jaar word BA’s, BSc’s en mediese en regsprogramme naas die bestaande BCom-programme toegevoeg, met studentegetalle wat tot meer as 2 500 teen 2020 toeneem. 3. Navorsingsgenootprogram Akademia beplan die aktivering van ŉ navorsingsgenootprogram, vir navorsers wat met Afrikaans en Akademia geassosieer wil wees. 4. Internasionalisering Akademia sluit ooreenkomste met akademiese instellings internasionaal met oog op samewerking en uitruilprogramme. 5. Gemeenskapsvennootskappe Akademia sluit samewerkingsooreenkomste met Afrikaanse gemeenskapsorganisasies vir onderskrywing van kwalifikasies, studentewerwing en ander projekte. Akademia se bestaande hoëtegnologieonderrigmodel Le Roux verduidelik Akademia staan vanjaar in sy vyfde akademiese jaar, met ŉ suksesvolle hoëtegnologieonderrigmodel. “Inskrywings vir vier BCom-programme en drie hoërsertifikaat- en gevorderde diplomaprogramme, alles volledig geakkrediteer, word tans aanvaar. Studentegetalle het vanaf 273 verlede jaar tot 420 vanjaar toegeneem en sowat 800 studente word volgende jaar verwag,” het hy gesê. Studente loop vanjaar klas by enige van sewe studiesentrums landswyd, insluitende vyf in Gauteng (Centurion, Moot, Vanderbijlpark, Boksburg, Klerksdorp) en twee in die Wes-Kaap (Somerset-Wes en Bellville). Verskeie nuwe sentrums word volgende jaar toegevoeg, insluitende in Bloemfontein, Paarl/Wellington en George. “Dosente, programontwikkeling, gehaltebeheer, administrasie en dies meer is by Akademia se sentrum in Centurion gesentraliseer. Omdat klasse na-ure aangebied word, kan studente werk, inkomste verdien, ervaring opbou en studeer tegelyk,” het Le Roux verduidelik. Akademia beplan om teen 2020 ŉ omvattende programaanbod, insluitende BCom’s, BA’s, BSc’s en regs- en uitgesoekte mediese kwalifikasies met sowat 2 700 studente in sy hoëtegnologieonderrigmodel te huisves. Akademia se hoëtegnologiemodel verbind studente en dosente in interaktiewe videolesings dwarsdeur die land regstreeks en via optieseveseltegnologie. Waarom ŉ Afrikaanse universiteit? “Akademia dink anders as universiteite wat Afrikaans geringskat oor wat ŉ universiteit moet wees: ons dink daaraan as ŉ gemeenskapsinstelling,” het Le Roux gesê. “Vir Akademia is ŉ universiteit ŉ brug tussen die gemeenskap en die groter wêreld, tot verryking van albei. Ons rig ons daarop dat ons studente en personeel die beste akademie, wetenskap en kultuur uit Afrikaans na die wêreld neem en terselfdertyd die beste uit die wêreld na Afrikaans bring.” Le Roux verduidelik Akademia wil teen twee wanbalanse waak. “Die eerste wanbalans is om aan die een kant vasgevang te raak in eie kring. Ons wil soepel bly in ons gemeenskapsopvatting en uitreik na die wêreld in sy groot diversiteit. Juis hierom beskou ons onsself nie sommer as ŉ nasionale bate nie – ŉ behoorlike universiteit is eerder ŉ internasionale bate.” Hy voeg by aan die ander kant is daar ŉ wanbalans om eensydig globalisties te word. “Baie universiteite vandag beskou hul gemeenskappe en gemeenskapsverantwoordelikheid as ŉ blok om die been, wat hulle in die weg staan om akademies te presteer en internasionale aansien in te palm. Hiermee skei hulle die kulturele dimensie van die akademiese dimensie – en loop die risiko om geleerde, maar gemeenskapsonverbonde en daarom ongekultiveerde studente te kweek.” Le Roux voeg by Akademia glo dat ŉ balans bereik kan én moet word. “ŉ Behoorlike universiteit moet gemeenskap en wêreld aan mekaar verbind – en vir ons beteken dit in Afrikaans. Is dit moontlik om vandag ŉ nuwe Afrikaanse universiteit uit die niet te begin? Nee. Maar is dit moontlik om dit te doen op die fondament en voorbeeld van ŉ breë Afrikaanse gemeenskap met ŉ anderhalfeeu se onderwyservaring? Ja!” Besoek Akademia se webwerf en besoek Akademia se Facebook-blad